GUNKUL มั่นใจรายได้รวมปีนี้โตเกินครึ่ง ตั้งเป้ามีกำลังผลิตโซลาร์ฟาร์มญี่ปุ่น 200MW
GUNKUL มั่นใจรายได้รวมปีนี้โตไม่ต่ำกว่า 50% หรือราว 5.2 พันลบ. จากปี 57 ตั้งเป้ามีกำลังผลิตโซลาร์ฟาร์มในญี่ปุ่น 200MW ภายในปี 61-62 
17 มิ.ย. 2558

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัทตั้งเป้าหมายขยายโครงการโซลาร์ฟาร์มในญี่ปุ่นให้มีกำลังผลิตเพิ่มเป็น 200 เมกะวัตต์ภายในปี 61-62 โดยจะเดินหน้าขอใบอนุญาตให้ครบทั้งหมดภายในปีนี้
ขณะที่แนวโน้มธุรกิจของบริษัทในครึ่งปีหลังเชื่อว่าจะเติบโตอย่างโดดเด่นทั้งในประเทศและต่างประเทศตามความต้องการในอุตสาหกรรมระบบไฟฟ้าที่มีเข้ามาอย่างต่อเนื่อง ประกอบกับในไตรมาส 2-3/58 จะรู้ผลประมูลงานขายอุปกรณ์ในโครงการโซลาร์ฟาร์มล้างท่อคิดเป็นมูลค่าประมาณ 2,000 ล้านบาท ซึ่งยังไม่รวมงานขายและซ่อมบำรุงให้ภาครัฐและเอกชน โดยบริษัทยังมีอีกหลายโครงการที่จะเกิดขึ้นในอนาคต ดังนั้นจึงมั่นใจว่ารายได้รวมในปีนี้จะเติบโตได้ตามเป้าที่ตั้งไว้ไม่ต่ำกว่า 50% หรือ 5,200 ล้านบาทจากปี 57